
Forord

Denne boken henvender seg til lærerstudenter og lærere, med ønske om å vise hvordan etikkfaget kan være en ressurs i utøvelsen av yrket deres. Tanken er å vise at etikken har noen begreper, prinsipper og teorier som kan være nyttige for å analysere konkrete, utfordrende valgsituasjoner for lærere. Moralske intuisjoner kan gi læreren en pekepinn om hva som er rett handlemåte i en gitt situasjon, men etikken bidrar med språket som trengs når en prøver å gå dypere inn i problemstillingene og gi begrunnelser.

De siste femten årene har jeg jevnlig holdt foredrag, seminarer og kurs for lærere om etikk. Det har for det meste skjedd i regi av Utdanningsforbundet, som har gått inn for å gi tillitsvalgte og lærere en skolering i etikk. Dette inkluderer initiativer fra interesseorganisasjonen Pedagogstudentene, som blant annet inviterte meg til å holde foredrag ved den årlige konferansen deres i 2012. Eksemplene i denne boken bygger på innspill fra deltakere ved alle disse aktivitetene. Stor takk til dem som har bidratt på denne måten.

Underveis i arbeidet har jeg hatt stor hjelp av forlagsredaktør Hallvard Aamlid, som jeg også vil takke for tålmodigheten. Deler av manus har vært lest og kommentert på konstruktivt vis av Jane Eikeland, Anders Engås, Sturla Enge Hovdal, Jon Kaurel, Mette Frydenberg Reinertsen og Kjersti Kaldhussæter Tilseth. Tusen takk til dem. Det har også kommet nyttige innspill fra anonyme konsulenter. Prosjektet er gjennomført med støtte fra Norsk faglitterær forfatterforening, som jeg hermed vil takk ærbødig for bistanden.

Oslo, februar 2014

Øyvind Kvalnes




Innledning

Etiske utfordringer er en del av hverdagen i læreryrket. Dette er tenkt som en ressursbok for lærerstudenter og lærere som skal være forberedt på å møte konkrete, etiske dilemmaer i eget arbeid. Grunntanken er at det går et skille mellom moralske intuisjoner som den enkelte har om hva som er rett og galt, og en mer analytisk tilnærming gjennom etikkfaget. I mange situasjoner er det tilstrekkelig å handle ut fra sin egen personlige moral, sine overbevisninger om hva som er det rette å gjøre. Så kan en lærer havne i mer komplekse valgsituasjoner, hvor det forventes begrunnelse og argumentasjon. Det er her etikken kommer inn som en faglig ressurs. Denne boken kan brukes i læringsprosesser hvor en også øver på å vurdere og å ta stilling til dilemmaer som kan oppstå i en lærers hverdag. Praksis og trening er nøkkelen til å komme på innsiden av etikkens språk.

De fem hovedområdene som drøftes i boken, er:


	etikkens verktøy

	profesjonsetikk

	dydsetikk

	moralpsykologi

	ytringsklima



Under hver av disse overskriftene følger det korte kapitler som tar for seg ulike relevante temaer. Drøftelsen knyttes opp mot konkrete eksempler og historier fra skolehverdagen.

Del 1 «Etikkens verktøy» presenterer teorier, prinsipper og begreper som læreren kan bruke i refleksjon over egne alternativer. Læreren får bruk for dem når det er tvil og usikkerhet om hva som er rett. Kanskje møter læreren en kollega eller en foresatt som har en helt annen moralsk magefølelse enn han eller hun selv har. Da trengs et språk for å utdype og konkretisere hva saken handler om. Konsekvensetikk og pliktetikk er to hovedretninger innen etikken som kan gi rettesnorer til en lærer i tvil. Boken tar for seg hvordan disse to retningene kan bidra til å oppklare uenighet om rett og galt. De ulike etiske prinsippene og tenkemåtene samles i det som kalles «etikkhjulet for lærere», et verktøy som kan brukes i praksis i situasjoner hvor det oppstår dilemmaer og etiske utfordringer.

Hva er det særegne ved de etiske utfordringene som lærere står i? Dette er tema for del 2 «Profesjonsetikk». Generelt handler denne delen av etikken om å håndtere interessekonflikter på en ansvarlig måte. Profesjonsutøveren har gjennom sin spesialiserte kunnskap et overtak på andre berørte parter. Det kan oppstå situasjoner hvor profesjonsutøveren har en personlig interesse som ikke er i samsvar med andre berørte parters interesse. Hos tannlegen, bilmekanikeren og advokaten kan det oppstå situasjoner hvor det ikke er harmoni mellom hva som er i deres interesse, og hva som er i pasientens, bileierens eller klientens interesse. Brukeren av den profesjonelle tjenesten er ikke i stand til å gjennomskue om utøveren faktisk gjør det som er i brukerens interesse, eller utnytter fordelen til å fremme egeninteressen. Vi kan velge å ha tillit til dem, og stole på at de ikke lurer oss. Profesjonsetiske utsagn går gjerne ut på å love berørte parter at en ikke skal utnytte sitt kunnskapsovertak til egen fordel i interessekonflikter. Legen sier: «Stol på meg. Jeg skal gi deg den behandlingen som er best for deg, selv når det er i min interesse å gi deg en annen behandling.» Tilsvarende kan skoleelever og deres foresatte ha en rimelig forventning om at læreren setter elevenes interesse foran lærerinteresser.

Dydsetikken er tema i del 3. Den er en tung tradisjon innen moralfilosofi, og tar utgangspunkt i Platon og Aristoteles sine tanker om moralsk utvikling. Dydsetikken legger vekt på en persons karaktertrekk. En dyd forstås som en stabil disposisjon til å handle på en bestemt måte. En ærlig person er for eksempel en som er disponert for å svare ærlig på spørsmål fra andre. Det vil si at om en lærer kommer til å svare ærlig eller ikke på spørsmål fra en elev, avhenger av om han har tilegnet seg dyden ærlighet på tilstrekkelig måte. I klasserommet har læreren selv en viktig rolle å spille i elevenes utvikling av dyder. De sentrale dydene som drøftes i denne delen av boken er respekt, mot, ærlighet, rettferdighet, sinnsro, tålmodighet og integritet, med tanke på hvordan de kan være viktige i utøvelsen av læreryrket.

Hva er det som foregår når et menneske tar et valg og handler i en gitt situasjon? Dydsetikken har hevdet at det dreier seg om praktisering av tillærte dyder. Ifølge moralpsykologien, som er tema i del 4, er dette bare en del av forklaringen. Handlinger påvirkes både av personlig moral, og av trekk ved situasjonen. Eksperimenter innen sosialpsykologi viser at situasjonstrekk ofte påvirker om folk svarer ærlig eller ikke på spørsmål. For eksempel vil en person som nettopp har hatt en positiv opplevelse, med større sannsynlighet svare ærlig på et spørsmål enn en som ikke har hatt det. Dette tyder på at våre personlige moraler er skjørere enn det Aristoteles og hans etterkommere har forestilt seg. Den moralpsykologiske kunnskapen er vesentlig for lærere som skal forholde seg til sine egne og elevenes valg og handlinger.

Den siste delen av boken handler om ytringsklimaet for å snakke om og tematisere etikk i et fellesskap. Hvordan er ytringsklimaet i lærerværelset og klasserommet for å gi hverandre støtte og motstand i etiske spørsmål? Lærere inngår i et profesjonsfellesskap på jobb. Det kan preges av en mer eller mindre åpen og inkluderende måte å drøfte dilemmaer på. Ytringsklimaet innvirker på hvordan etiske problemstillinger identifiseres og omtales. Der hvor det er klima for å snakke igjennom ting raskt og direkte, er det mindre risiko for at konflikter får feste seg og gro seg store. Motivasjonen for å arbeide systematisk med etikk og åpne opp for felles etisk refleksjon burde derfor være den aller beste. Lærere har mulighet til å bygge faglige fellesskap for å håndtere etiske utfordringer sammen, og de kan dermed legge grunnlaget for egen trivsel og for elevenes kontinuerlige læring.

